b'\n_START_ARTICLE_\nAnsambel Dorka \xc5\xa0koberneta\n_START_SECTION_\nZasedba\n_START_PARAGRAPH_\nVodja ansambla je bil Teodor (Dorko) \xc5\xa0koberne, harmonikar. Trio Dorka \xc5\xa0koberneta je nastal s pridru\xc5\xbeitvijo basista Mi\xc5\xa1ka Ho\xc4\x8devarja in kitarista Mitje Butare. Bas je dolo\xc4\x8deno obdobje igral tudi Borut Fin\xc5\xbegar, kitaro pa Stane Ponikvar in Du\xc5\xa1an Hren._NEWLINE_Kvartet Dorka \xc5\xa0koberneta so poleg vodje sestavljali drugi harmonikar Tine Jelen, kitarist Vili Gu\xc4\x8dek in basist Mi\xc5\xa1ko Ho\xc4\x8devar, ki ga je pozneje zamenjal Franci Rau\xc5\xa1l._NEWLINE_Ansambel Dorka \xc5\xa0koberneta so sestavljali Teodor \xc5\xa0koberne na harmoniki, Milan Ferle\xc5\xbe na kitari, Mi\xc5\xa1ko Ho\xc4\x8devar na basu, Alojz Zupan na klarinetu in Aleksander Skale na bobnih.\n_START_SECTION_\nDelovanje\n_START_PARAGRAPH_\nTeodor \xc5\xa0koberne je nekaj \xc4\x8dasa sodeloval v Va\xc5\xa1kem kvintetu, od leta 1951 pa je nastopal na Radiu Ljubljana po zaslugi reporterja Silva Mateli\xc4\x8da. S svojim triom je tam nastopal \xc5\xbee pred Ansamblom bratov Avsenik, igrali pa so zabavne skladbe tujih (nem\xc5\xa1kih, italijanskih in francoskih) avtorjev. Pojavljali so se v najprej v trio zasedbi, po priklju\xc4\x8ditvi \xc5\xa1e enega harmonikarja pa v kvartet zasedbi._NEWLINE_S kvartetom so posneli veliko priredb tujih skladb (priredil jih je \xc5\xa0koberne), pa tudi nekaj avtorskih skladb Tineta Jelena. Snemali so med letoma 1959 in 1962. Ansambel Dorka \xc5\xa0koberneta je nastal s pridru\xc5\xbeitvijo klarinetista in bobnarja in je deloval v nespremenjeni zasedbi med letoma 1965 in 1974. Bobnar je bil dodan zaradi solisti\xc4\x8dnih vlo\xc5\xbekov kitare._NEWLINE_Ansambel ni nikoli niti snemal niti nastopil s kakr\xc5\xa1nimikoli pevci. Zadnji arhivski posnetek je ta glasbena zasedba posnela 20. oktobra 1975. Slikovnega in zvo\xc4\x8dnega gradiva o ansamblu je zelo malo, saj se nikdar ni izpostavljal na veselicah in po \xc4\x8dasopisih.'